Урысеймрэ Белоруссиемрэ я ЩIыналъэхэм я Зэхуэсышхуэм и VII зэхыхьэм Iэ щытрадзащ Къэбэрдей-Балъкъэр Республикэмрэ Беларусь Республикэмрэ зэдэлэжьэным теухуа зэгурыIуэныгъэм
Белоруссиемрэ Урысеймрэ я ЩIыналъэхэм я Зэхуэсышхуэм и VII зэхыхьэм и пленарнэ зэIущIэм къриубыдэу фокIадэм и 29-м КъБР-м и Iэтащхьэ КIуэкIуэ Казбек Iэ тридзащ Къэбэрдей-Балъкъэр Республикэмрэ Беларусь Республикэмрэ я правительствэхэр лъэныкъуэ куэдкIэ зэрызэдэлэжьэнур щыубзыхуа зэгурыIуэныгъэм.
Дэфтэрым къыщыгъэлъэгъуащ сату-экономикэ, щIэныгъэ-техникэ, социальнэ-щэнхабзэ IэнатIэхэм зэрыщызэдэлэжьэнур, производственнэ лъэщагъыу, мылъкуу яIэхэр, цIыхухэм я зэфIэкIхэр, щэнхабзэ, нэгъуэщI хэкIыпIэхэри нэхъ нэсу къэгъэсэбэпа, апхуэдэуи Урысей Федерацэм и Президентым и накъыгъэ Указым Евразие экономикэ зэгухьэныгъэм хэт къэралхэм сатууэ дащIыр 2024 гъэм ирихьэлIэу хуэдэ 1,5-кIэ нэхъыбэ щIыным хуэунэтIауэ къыщыгъэлъэгъуахэр гъэзэщIа хъун папщIэ.
ХъыбарегъащIэ IэнатIэхэм я лIыкIуэхэм я пащхьэм къыщыщыпсалъэм, КIуэкIуэ Казбек къыхигъэщащ Беларусь, Урысей къэралхэр экономикэм щызэдэлэжьэным ехьэлIа Iуэхухэм мы зэманым мыхьэнэшхуэ зэраIэр. Ар епхащ къэралитIым я пащхьэ къит къалэнхэр зэфIэгъэкIыным. Нэхъ мащIэкъым Урысеймрэ Белоруссиемрэ я цIыхухэм зэкъуэшыгъэ дэлъыным и Iуэхуми и мыхьэнэр — «дэ ди тхыдэри зыщ, ди текIуэныгъэхэри зыщ», — жиIащ КIуэкIуэм. КъэралитIым я президентхэм я жэрдэмкIэ щIыналъэхэр зэпыщIауэ щытыным хуэгъэза Iуэхуми иджыпсту къалэн хэха егъэзащIэ.
«Къэбэрдей-Балъкъэр Республикэмрэ Беларусь Республикэмрэ зэращIылIа ЗэгурыIуэныгъэм лъэныкъуитIми IэмалыфIхэр къыдет, ди щIыналъэм социально-экономикэ IэнатIэхэм зыщегъэужьыным хуэгъэпсащ, къапщтэмэ, туризм, мэкъумэш хозяйствэм, щIэныгъэм, икIи, дауи, ди лъэпкъхэм яку дэлъ щэнхабзэ зэпыщIэныгъэхэм зегъэубгъунымкIэ. Дэ ди мурадщ Беларусь Республикэм и IуэхущIапIэ зыбжанэм зэгурыIуэныгъэ нэхъ пыухыкIахэр щхьэхуэу ятщIылIэну», — къыхигъэщащ КIуэкIуэ К. В.
Мы зэманым Беларусыр щытщ Къэбэрдей-Балъкъэрым дунейм щиIэ лэжьэгъу нэхъыщхьэхэм ящыщу. Иужьрей илъэсхэм абы иращэми къыщащэхуми хэпщIыкIыу хэхъуащ икIи ар щыхьэт тохъуэ лъэныкъуитI зэдэлэжьэныгъэхэм зегъэубгъунымкIэ хэкIыпIэфIхэр иджыри зэрыщыIэм.
Къэбэрдей-Балъкъэрым ирашурэ Беларусым Iэрохьэ гъавэхэкIхэр, IэфIыкIэхэр, крахмал, фIэIугъэхэмрэ промышленнэ хьэпшыпхэмрэ — налмэсым къыхэщIыкIа Iэмэпсымэхэр, кIапсэхэр, вакъэ щащIкIэ къагъэсэбэп картонхэр, регуляторхэр, транзисторхэр, нэгъуэщI куэди.
Беларусым Къэбэрдей-Балъкъэр Республикэм къыхуеутIыпщ пластмассхэр, абы къыхэщIыкIахэр, алэрыбгъухэр, текстилхэкIхэр, тхылъымпIэ. Республикэм щIэх-щIэхыурэ къыщызэрагъэпэщ Белоруссием щащIа хьэпшыпхэр щащIэ жармыкIэхэр.
2019 гъэм къриубыдэу Беларусь Республикэмрэ КъБР-мрэ сатууэ зэдащIащ доллар мелуани 3,4-рэ и уасэ (2018 гъэм — доллар мелуан 1,9-рэ). Республикэм Беларусым хуригъэшащ доллар мелуан 1,4-рэ и уасэ — ар 2018 гъэм зэрыщытам и проценти 137,8-рэ мэхъу, 2017 гъэм елъытауэ хуэдитIкIэ нэхъыбэщ. Белоруссием деж къыщищэхуахэм доллар мелуанитIым нэблагъэ хуозэ, 2018 гъэм зэрыщыта доллар мелуан 0,9-м и пIэкIэ (хуэди 2,2-кIэ хэхъуащ). 2020 гъэм и япэ илъэс ныкъуэм гъавэхэкIыу Беларусым хурагъэшащ доллар мин 407,5-р и уасэ, 2019 гъэм зэрыщытам нэхърэ хуэдэ 1,5-кIэ, 2018 гъэм яхузэфIэкIам нэхърэ хуэди 2,6-кIэ нэхъыбэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
